Unsern frundtliken grut unde wes wii gudes vormoghen tovoren etc. Leven herrn unde guden ghunre. Juwer leve beghere wii tho wetene, dat wii juwen breff ontfanghen unde woll vernomen hebben, an uns ghesandt bii Karll Nygelsson etc., dar ghii inne begherende syn, dat wii juw schriven, wo wy myt juw unde myt den landen zytten wyllen. Leven herrn. Hiirupp wete juwe leve, dat wii anders nycht en weten myt juw unde myt den landen danne gud, alz wii juw, her Otto, ok eer ghescreven hebben. Unde we dar utt den landen hiir komen wyllen, de moghen hiir veylich aff unde tho komen vor uns unde de unsen. Desgeliiken beghere wii ok van juw tho wetene, offte de unse ok moghen komen unde varen veylich vor juw unde de juwen langhes de gantszen ziiden utt, van der Nw an bitte thom Hollme. Hiirupp beghere wii juwe beschreven antworde. Sydt Gode bevolen tho langen saligen tiiden. Screven under unsem secreete anno etc. xxvij, dominica die post festum ascensionis Domini etc. Consules et proconsules Revalienses. Adress: Deme erwerdigen, ghestrenghen rittere, herrn Otten Pogghevitszen, hovedmane uppe Razeborch, unde Clauwes Ludekensson, hovedmane tho Abouwe, kome desse breff mit werdichede, dandum.